**Miks soovib Väike-Maarja vald ümber korraldada valla haridusvõrku?**

 Väike-Maarja valla koolivõrk on säilinud ajast, kui piirkonnas elavate inimeste, sealhulgas kooliealiste laste arv oli praegusest tunduvalt suurem. Valla koolid seisavad täna silmitsi väljakutsetega leida kvalifikatsiooninõuetele vastavaid õpetajaid ja tugispetsialiste, pakkuda konkurentsivõimelist töötasu ning tulla toime suurenenud tugiteenuste pakkumise vajadusega. Muudatuste kavandamisel on oluline tagada vallas optimaalne haridusvõrk, parim võimalik õpikeskkond ning kvaliteetne haridus.

**Haridusvõrgu arengukava koostamise ajajoon**

Väike-Maarja Vallavolikogu kinnitas 17.10. 2024 a määrusega nr 43 „Väike-Maarja valla arengukava aastateks 2025-2028“, mille tegevuskavas on „Väike-Maarja valla haridusvõrgu arengukava 2025-2035“ koostamine.

Arengukava koostamiseks kirjutati taotlus Euroopa Liidu Sotsiaalfondi meetmesse „Kohalik ja regionaalne arendusvõimekus" ning saadi positiivne rahastusotsus projektile **„** Väike-Maarja valla haridusvõrgu arengukava 2026-2035 koostamine“.

Koostatav arengukava lähtub alus-, põhi-, gümnaasiumihariduse ning huvihariduse strateegilistest põhimõtetest ( riiklik arengudokument „Haridusvaldkonna arengukava 2021-2035), statistilistest prognoosidest ja uuringutest.

 Projekti tegevuste läbiviimiseks ostetakse teenus konsultatsiooniettevõttelt Cumulus Consulting OÜ. Konsultatsiooniettevõtte palkamise tingib nende eelnev kogemus omavalitsustele haridusvaldkonna arengukavade ja - prognooside koostamise valdkonnas ning võimekus kasutada selleks sobivat tarkvara ning analüüsimeetodeid.

**Arengukava väljatöötamise käigus koostatakse ülevaade valla haridusvõrgu hetkeolukorrast, analüüsitakse rahvastikuarengute mõju Väike-Maarja valla haridusasutuste võrgule ja koostatakse perspektiivse teenusvajaduse prognoos ning esitatakse alternatiivid valla haridusvõrgu korralduseks. Protsessi käigus kaastakse laiapõhjalise konsensuse saavutamiseks töörühmade ja avalike arutelude kaudu huvitatud isikud.**

**Projekti käigus valmiva Väike-Maarja valla haridusvõrgu arengukava 2026-2035 baasil on vallavolikogul võimalik teha haridusvõrgu osas kaalutletud otsuseid, mis toetaksid Väike-Maarja valla pikaajalist arengut.**

Veebruar – mai 2025: Cumulus Consulting OÜ viib läbi andmekorje s.h. intervjuud haridusasutuste juhtidega.

7.mail toimus **haridusvõrgu andmeanalüüsi ja võimalike haridusvõrgu muudatuste alternatiivide tutvustamine vallavolikogu hariduskomisjoni laiendatud istungil** (lisaks komisjoni liikmetele osalevad kõik haridusasutuste juhid).

13.mail toimus **haridusvõrgu arengukava andmeanalüüsi ja haridusvõrgu muudatuste alternatiivide avalik arutelu Väike-Maarja Seltsimajas. Alternatiivide plusside ja miinuste kaardistamine**.

Käesoleval hetkel toimub haridusvõrgu arengukavaga avalikkuselt saadud tagasiside analüüs ja tekstilise osa koostamine.

Valdkondliku arengukava kinnitab vallavolikogu.